**ОБРАЗЛОЖЕЊЕ**

**I. УСТАВНИ ОСНОВ ОСНОВ ЗА ДОНОШЕЊЕ ЗАКОНА**

Уставни основ за доношење предложеног закона садржан је у одредби члана 102. став 4. Устава Републике Србије којом је прописано да се избор, престанак мандата и положај народних посланика уређују законом.

**II. РАЗЛОЗИ ЗА ДОНОШЕЊЕ ЗАКОНА И ОБРАЗЛОЖЕЊЕ**

**ПОЈЕДИНАЧНИХ РЕШЕЊА**

Према важећим законским решењима потписе бирача који подржавају изборне листе за избор народних посланика могу оверавати само јавни бележници. Изузетак је предвиђен за градове и општине за које нису именовани јавни бележници, где потписе могу оверавати основни судови, судске јединице и пријемне канцеларије основних судова. Види члан 29. Закона о оверавању потписа, рукописа и преписа („Службени гласник РС”, бр. 93/14, 22/15 и 87/18) у вези са чланом 43. став 3. Закона о избору народних посланика („Службени гласник РС”, бр. 35/00, 57/03 – УС, 72/03 – др. закон, 18/04, 85/05 – др. закон, 101/05 – др. закон, 104/09 – др. закон, 28/11 – УС, 36/11 и 12/20).

Предстојећи избори одржавају се након укидања ванредног стања проглашеног у Републици Србији 15. марта 2020. године због спречавања ширења заразне болести COVID-19. Иако је ванредно стање укинуто и даље се препоручује поштовање одређених правила понашања која се односе на потребу физичког дистанцирања између људи, а која имају за циљ заштиту становништва од заразне болести COVID-19. У условима у којима се препоручује поштовање таквих правила понашања, знатно је отежано прикупљање и оверавање потписа бирача у обиму (10.000 потписа) и роковима (15 дана пре дана одржавања избора) које прописује Закон о избору народних посланика. Имајући у виду изложено, постоји потреба да се омогући да поред јавних бележника, потписе бирача којима се подржава одређена изборна листа оверавају и општинске, односно градске управе. Предложеним законским изменама омогућује се да општинске, односно градске управе могу оверавати потписе бирача који подржавају изборну листу у свим градовима и општинама, како оним где су именовани јавни бележници, тако и тамо где јавних бележика нема. Основни судови, судске јединице и пријемне канцеларије основних судова и даље могу да оверавају потписе бирача која подржавају изборну листу, али само у оним градовима и општинама где нема јавних бележника. Повећањем броја овлашћених оверитеља се предупређује опасност да дође до већих окупљања изборних актера и активиста, превеликог броја лица у прoсторијама и испред просторија надлежних органа, што свакако не би било пожељно, с обзиром на то да је и даље потребно предузимати мере против ширења заразне болести COVID-19.

Основно решење у предлогу закона управо се стога и састоји у томе што се предвиђа да сваки потпис којим се подржава изборна листа мора бити оверен код јавног бележника или у општинској, односно градској управи, а у градовима и општинама за које нису именовани јавни бележници у основном суду, судској јединици, пријемној канцеларији основног суда или општинској, односно градској управи (члан 1. Предлога закона). Решење у члану 2. Предлога закона је само последица наведеног решења из члана 1. Предлога закона.

**III. ФИНАНСИЈСКА СРЕДСТВА ЗА СПРОВОЂЕЊЕ ЗАКОНА**

За спровођење овог закона није потребно обезбедити средства у буџету Републике Србије.

**IV. РАЗЛОЗИ ЗБОГ КОЈИХ СЕ ПРЕДЛАЖЕ ДОНОШЕЊЕ ЗАКОНА**

**ПО ХИТНОМ ПОСТУПКУ И СТУПАЊЕ ЗАКОНА НА СНАГУ**

**ПРЕ ОСМОГ ДАНА ОД ДАНА ОБЈАВЉИВАЊА У**

**„СЛУЖБЕНОМ ГЛАСНИКУ РЕПУБЛИКЕ СРБИЈЕ”**

Предлаже се доношење закона по хитном поступку како би се отклониле могуће штетне последице по здравље људи и по рад органа и организација, посебно у спровођењу предстојећег изборног процеса.

Из истих разлога предлаже се ступање закона на снагу даном његовог објављивања у „Службеном гласнику Републике Србије”.